
O Volapükaflens Valöpo ! 


Ün dil at yela, tikobs dö famüls, kels vakenons, ba su sabajols 
mela, ba vü bels, ba su länäd jönik. Fats e mots binons lomo; cils no 
golons julio - jenöfo binon tim nenmütig pro famül lölik ! 


Adelo sagoy, das no plu binon jenöf, te dial, bi famüls no plu 
dabinons äs ün yels pasetik. Ab famüls vo binons veütiks. Su pads 58 e 
59 Sirkülapenäda atmulik reidobs dili finik lartüga fa jiel Ilona Kutas 
Martinovits tiàädü : "Mems Tima Pasetik," kel voiko binon konot famüla 
Macaränik. 


Binon konot lanälik fa vom, kel älöfof studis, e kel ävilof dilön 
löfi at ko famülans votik, binon konot voma, kel zilo ävobof, igo ven 
äbinof mot yunik ko cils yunik: igo ven ämalädikof. Neai äperof veùüti 
gretik famülanas, neai änekälof onis. Binof sam legudik pro alan obas, e 
spelob, das cils ofa, kels anu binons daülans, opleidons dö of ! 


Id ün mul at kanols reidön padi, kel tefon gramati Volapüka. 
Reidan epenom obe ad säkön dö geb vödas anik, kel no binon kleilik in 
tikäl okik. Kanobs i frutön geidalienis at. 

Valikosi Gudikün Oles ed Olikanes 


sedom 

MEMS TIMA PASETIK (I) 
KUTAS MAR [TS 


Ven cil kilid obik äbinon nog putül, daut oba Eszter ästudof 
Deutänapüki dü yels tel. Anu ob, bäldotü yels luldegvel plidob Spanyänapüki 
dü yel bal e laf pasetik. I studob oni, i tidob oni, reidob dabükotis* konotas 
brefik hiela Cervantes, reidob gasedis Spanyänapükik e juitob id eli TVE (= 
Televid Spanyänik). Bü brefüp, vödabuk geböfa* Spanyänapükik : el CLAVE 
(= Kik) ebinon buk oba gönik.* Äreidob buki at, kel labon padis telmil lultum 
ün neit alik in bed. Hiel Gabriel García Márquez äpenom fonuni buka et. 
Buk et vero binon buk lekanas jönik ! 


„Dü stud oba Linglänapüka len gümnad, äprimob voboti votik tefü 
buks. Äpenob konotili pada bal, kel pätraduton fa flens obik ini foginänapüks 
mödik. Sosus älabob tradutodi ona me püks kildeg, äpenob patädapenädi; 
poso, ko püks luldeg äfidunob buki jönik blägik. Dabükot balid buka obik id 
äpubon ün tim dagik lifa obik. Äprimob ad gebön jäfüdavödemi* nulik 
bukemöpik. Buk balid oba ävedon sanamed pro ob. Ün yel lätik jäfüdastudas 
oba Linglänapükik, ämalädikob fefo, e ba äbinos buk et, kel esanon obi. 


No älabob timi ad malädön. Äsesedob penedis, äkonletob pükis, 
ädunob tradutodis me nünöm, ävisitob fleni, kel äbinom tonatiseidan* ad 
koboseidön* buki oba, e sekü atos, no ilabob timi ad dredön kanseralekäli u ad 
tikön dö dead. Sagob, das äbinos bukemalekäl, too no äbinos jenöfo sekü reid 
bukas, ab sekü koboseidam buka. 


Suno äsanob, ab püks äkumons ai; kodü atos buk jönik grünik 
pädabükon, ed ekö ya dabükot telid ota. Ba binon grünik bi atimo lifädob 
timi jönik, fredik, takedik difülas* lifagrüna obik. Buk at tefon desini obik ad 
tifön Bibi. Petraduton ini püks veldegvel, ed i bepenon lifi e vobi zioma obik 
flanü mot oba, sevabo : baon Pál Podmaniczky, kel äspikom pükis degjöl. 
Binob noganükan legudik, bi, do ipenob padis kiltum buka, binos steifül kobik 
kevobanas e flenas jöldegmäl oba. 


Seko evedob boso nünömajilautan, kel binob i matan - sevabo 
jimatan, kel gebof nünömi ad lautön. Selediko gebob tikamagotis lönik oba; 
buob ad kuradükön pösodis votik ad lautön. Yufob onis me nünöm obik. 

Älärnob ad klavön me doats deg bäldotü lifayels degjöl, ed elautob me 
nünöm sis yels deg. Äklavob patädapenädis sona e dauta bäldikün oba me 
nünöm, i lartügis, i spikädas matana obik. Ai äbegom obi ad klavön vobotis 
oka e poso äkoräkom onis äsvo logs e lils voma. Plidob obi vemo kevob 
somik. 


Bäldotü lifayels jöldegtel, esludom ad tradutön buki fa ziom Deutänik 
oka. Ziom et, sevabo : baon Frìgyes Podmaniczky, äpenom delabuki tefü lif 
lunik oka, ed ädabükom oni in toums kil ün yel 1889. Mot oba ätradutof 
toumi padas 530 se Macaränapük ini Deutänapük pro röletans, kels älödons in 
Tats Pebalöl Nolüdalamerikäna, kels no äkanons suemön Macaränapüki. 


Sis yels anik eklavob me nünöm konotis brefik e poedotis, kelis 
elautons gümnadans obas, ed ün yel alik dabükobs konleti onas fa studans it. 
Labobs jinilädani, kel binof flen e 'stima'-zian dauta obsik : Eszter. Lödof in 
Sarud : vilag, kel topon su jol flumeda Tisza. Äkuradükob fleni at ad penön 
dö lif ofa as jimatan yunik. Äbinof läbik - bi konotil balid oka ya edabükon 
in konlet konotas ed anu lautof aldeliko. Lifädof neitis soalik ad datuvön 
tikamagotis nulik. Zuo binof reidakompenan obsik. Matan obik komandom 
ofe bukis gudik ed in hitüp, ven binobs kobo, bespikobs bukis, kelis ereidobs. 


Eklavob me nünöm dabükoti telid buka obik, kel patiädon : "Baon 
Pál Podmaniczky e Bib Nor änik," kel binon konot me püks difik veldegvel, 
äsi me tonatem Runenik. Ädunob sirkotüli, keli esedob lü Bukem Macaränik 
Leäktronik. Anu kanoy reidön buki obik medü Vüresod. 
(www.mek.iif.hu/porta/szint/human/szepirod/modern/martinov). 


Id eninükob ini Vüresod konoti brefik fa jiel Margit. 
(www.mek.iif.hu/porta/szint/human/szepirod/modern.mangica). 


FEIN 
DABÜKOT publication GÜMNAD High School 
DIFÜL a shade, a nuance JÄFÜDAVÖDEM terminology 
GEBOF usage KUMÖN to pile up 


GÖNIK favourite TONATISEIDAN a typographer 

TÄVAVENTÜR IN KURDÄN (V) 
FA DOKAN KARL MAY 





"Kredolös utosi, keli _vilol !" 
"Labol oni de kim-li?" 


"De Mohámed Emin, Jeiq elas Hádedìn, se tribüt elas Jámer." 
Päjadamagodom stunöl in säed. 


"Hijevod at, panemon-li "Rí"? (= vöd Larabänik at sinifon : vien). 
“sj 


"O söl, klu binol-li foginänan, kel ekekomipom tö fälid Derac, in 
nekulivöp, e kel egetom sekü atos jevodi gudikün etflanü flumed?" 


"si!" 

"E man et binom-li dünan, keli ilabol len ol ?" 

"Binom otan !" 

"So dälolös, das ospikob manes oba." 

"Spikolöd !" 

Nu bespik lövik e zilik äprimon bevü Kurdänans. No äkanob lilön 
silabi semik, ab kuratiküno älogob logodis. Cif äjinom evotükön meugi 
neflenik ta obs, äspikom ziliko manes okik e fino isūüadükom-la omis, bi 


efleköl oki lü ob, äsagom:- 


"Qodiè, elilobs mödikosi dö atos, das els Hádedìns ebätoms netilis kil 
neflenas okik ini fälid di Derac ed efanoms omis. 


Nek äkredom osi, ab ol ekömol lü obs ed ekonol osi obes !" 

"Dalobs-li golön ko ols as flens olsik ?" 

"As flens obas. Ser sere men at - Benokömö!" 

"E kis ovedos-li tefü Jirvan-Kurdänans us, kels iviloms trätön obi ?" 

"No labobs koboduti ko oms !" 

"Nunans bofik omas, kiöp binoms-li ?" 

"Egemonitoms fagikumo love flumed." 

"No ädunoms visediko. If igebomsöv dönu flotedi, iblibos-la 
nepesevik fa obs, das imonitoms lü ols. Lofolsöd namis olsik obes as mal 


flenöfa, täno omonitobs ko ols." 


Nams pälofons in sirkül, ab as ädunoms osi, no äjinoms logedön eli 


ceside. 
"O söl!" cif äsagom, "man at, ogekömomJi lü els Jirvani ? 
"Binom kompenan oba, ed oblibom len ob sovüo jüs oplidos obi." 
kaii "Ab no binom kredan. Leplekom eli jeitan (= diab) e poloetom in 
öl 


"Be Qodera cen 'et u cehen eme cebùn - parad e höl evedons dub 
God; om soalik kanom lonön, kel ogolom ini beatöp ud ini kondanöp. Man 
at binom nu kompenan obik ed ob binob flen olsik; sekü atos, id om binom 
flen olas. Lofolsöd namis ome, if no vilols, das omomonitob de ols !" 


Äflagob mödikosi, lemödikosi de oms; äflagob osi ad blöfön ele 
ceside gidik, das meugob fleniko lü om, ed älobedoms flagi oba, dido ko 
logod dagik. 


Poso ämomonitobs. Cif näi ob äbümonitom; po obs els Haci Halef 
Omar e ceside äsökoms, e po atans ämonitoms Kurdänans äs küm 

nepeleodöl. Klüliko älabob nami len dönuamagün du monit lölik, ed i el 
Halef ai äregom jevodi somo, das ägolom slobiko ad kanön lülogön kuratiko 
elis Zibari poik. 


Klülos, das veg gudik no ädabinon. Ämonitobs love glun stonik lü 
bäk belilas. Elükömölo us, ästopob jevodi obik ad juitön selogami. Lofüdo 
e sulüdalofüdo bels elas Sidaka e Sar Hasan geiliks äbinons, bevü kels el 
Rovandiz dabinon; sulüdo el Gara Surg. Nolüdo belils elas Baz e 
Tkoma; vesüdo els Tura Gara e Cebel Hair äbinons. Us id el Akra äbinon, lü 
kel ävilob tävön. Bü ob, selogam at, pädälon-li pro log Yuropik seimik? No 
äkredob osi, ab suno pänunob dö taäd. 


Ämonitobs love geikam smalik ed äflekobs obis poso lü fälid. Jünu 
ituvobs te bimemili, ab ven imonitobs brefüpo, älogobs bimagrupis geilik 
gloföl se fot. Figeps, plömeps, beneneps natädik äbinons is, fovo nöteps e 
murbeps, zi kels vitidabäls e meluns flukiks äsüglofons; fovo leüleps, 
kväreps äglofons pemiko. E nu i veg semik äprimon, kel äbinon so vidik, 
das jevods tel äkanons golön bal näi votik. Latikumo veg ägolon love bäläts 
vatöfik e bevü plens marädik, jüs dönu äsüxänon len bluk vidik e vatatonöl. 


Jü top at alikans obas ibinobs seiliküns, alan äjäfikom me tiks oka it. 
Obikans pipreparoms tefü riskäd, in kels äbinobs ai. Me juts kil u me 
spedijeds gudik kil, Kurdänans, kels ämonitoms po obs äkanoms deidön 
obis; ab älesevoms beno sekü kip obik, das jenotü atos, i cif omsik, kel 
ämonitom näi ob pötöbom. Atan äcedidom, das leno älogom 
dönuamagüni, keli büo isumob se zön, e nu äsäkom obi, pos stil lunik :- 

"Nem lefulik ola, binon -li : Emir Kara Ben Nemsi ?" 

"Si; kim esagom-li oni ole ?" 


"Els Jirvani bofik. Binol foginänan de fälid : Derac. Sagoy, das ejutol 
leonis - ol lesoaliko, e dü zeneit dagik." 


"Si, me gün, keli logol is su bäk obik." 


(Kanoy reidön fövoti konota ün mul balidkömöl). 

KLEILÜKOLÖD, BEGÖ ! SÄKÄDI_OBIK 


Balan reidanas obsik vipom sevön difis vü vöds : "as" - "äs" - "äsä" 


"äsi" - "äsif" - äsva" - "äsliko" - "äsvo" 





1. Vöd as binon präpod e pagebon bü subsat in nominatif in jenet kö din u 
pösod binon veratiko it dö kel set spikon :- 


a) Löfob oli as flen (e veratiko binol flen); 
ä) Spikom as reg (bi binom reg, kanom u mutom sagön dinis atasotik); 
b) Kini labol-li as poszib? (Vipob fidön uti it, keli labol ad fidön pos zib). 


2. Vöd äs i binon präpod e pagebon bü subsat in nominatif in jenet kö din 
u pösod labon te liköfi leigik ko din u pösod me kel reigülon, ab no binon it 
"as" i- 


a) Löfob oli äs flen (do binol neflen, mat, e.r.); 

ä) Spikom äs reg (do no binom reg); 

b) Logs omik äbinons äs flam fila (do no äbinons flam fila); 
c) Dom binon so geilik äs bim (= leigod, no dientifod). 





3. Vöd äsä binon konyun e pagebon ad koboyumön setadili laböl värbi ko 
setadil, kela värb dajonon oki u no, ad sinifön, das dunam dila balid dönuon 
in dil sökik :- 


a) Jevod ogaenon mätaröni äsä (ägaenon mätaröni) ün yel pasetik; 

ä) Bumot nulik labon teadis vel äsä utans in zif oba; (Labon teadis vel, kel 
binon num leigik); 

b) Löfob oli äsä (löfob) soni obik; 

c) Dunol äsä (dunob) ob; (ko dunams äs dunams obik); 

d) Kälobs Volapüki, (kälobs) latini; 

e) Träitolsöd ofi, äsä eträitof votanis. 





4. Vöd äsi binon konyun = äs +i = i.i (ven tefon setadili leigik) :- 

a) Labobs toodis tel äsi (labobs) toodi, kel duton lü fiam. (Yotavödiko in 
toodöp dabinons toods kil); 

ä) Äsi (dabinons) gads jönik, dabinons süts jönik in zif oba; (Zif oba 
labon gadis e sütis jönikis); 

b) Labof söris äsi blods; (Labof i söris i blodis). 


5. Vöds äsif ed äsva binons konyuns. Äsif gegivon sinifi staba, kludo binon 
fümikum ka äsva. Kanoy sagön, das vöds tel at givons gredamis jenöfima 
in tikam spikana :- 


a) Man ärönom, äsif/äsva diab äopöjutom omi; 

ä) Ädofalob äsif/äsva ideadob; 

b) Futs omik äsümons, äsif/äsva äbinons de bronsöt; 
c) Ädunof äsifläsva ibrietof. 


6. Vöd äsliko binon ladvärb e sinifon = liko äs :- 
a) Ofinom badiko, äsliko blod omik (edunom); 
ä) Kanitof jöniko. äsliko mot ofik (äkanitof); 
b) Egaenom moni mödik, äsliko fat omik (idunom). 
7. Vöd äsvo binon ladvärb e jonon leigodis difik :- 
a) Älabons äsvo kronülis; 
ä) Äkanitof äsvo lanan; 
b) Kondöt omsik äbinon äsvo midunan. 
LE E E E EEEE EREEREEEEEE EE] 
KI MAROKÄN 


If sevol fati e lefati omik, dalol konfidön soni. 


Ma hiel Ralph Waldo Emerson, man binon utos, kelosi mot 
oma emekof omi! 


